**Қазақ тілі пәнінен 9-сынып білім алушыларын**

**қорытынды аттестаттауға дайындық тапсырмалары**

**Қазақ тілі. 9-сынып. Т1**

**ІІІ нұсқа**

**Жалпы білім беретін мектептер үшін**

**Төменде берілген екі мәтінді оқып, тапсырманы орындаңыз.**

**А мәтіні: ғаламтор көзінен алынған мақала**

 Тәуелсіздік – бұл қайта жаңғырған қазақ мемлекеттігінің, ата-бабаларымыз аңсаған азаттықтың тұғыры нығая түскенін әйгілейтін маңызды белес. Тарих тұрғысынан алғанда, отыз екі жыл – көзді ашып-жұмғандай қас-қағым сәт. Дегенмен, бұл көптеген халықтар үшін қиындығы мен қуанышы, дағдарысы мен дамуы алмасқан тұтас дәуір деуге болады. Біз де осындай жолдан өтіп келеміз.

Азаттығымыздың айшықты белесіне шыққанда, әрбір саналы азаматты «Отыз екі жылда біз қандай жетістіктерге жеттік?», «Келер ұрпаққа қандай елді аманаттаймыз?», «Мемлекеттігімізді нығайта түсу үшін тағы не істейміз?» деген сауалдар толғандырары анық. Осы тұрғыдан алғанда, бұл – арман-мақсаттарымызды тоғыстырып, болашаққа тың серпінмен қадам басу үшін өткенге тағы бір мәрте оралатын, жетістіктеріміз бен кемшіліктерімізді ой елегінен өткізетін маңызды мезет.

Тәуелсіздіктің отыз екі жылын шартты түрде үш онжылдық белеске бөліп қарастыруға болады. Оның әрқайсысы атқарған миссиясы тұрғысынан ғасырдың жүгін арқалап тұр.

(123 сөз)

**Ә мәтіні (Газетке берілген сұхбаттан)**

**Тілші: 16 желтоқсан – Тәуелсіздік күні мерекесі құтты болсын! Тарихшы әрі студент жастармен жұмыс істейтін маман ретінде айтулы мерекенің мәні мен маңызына тоқталсаңыз...**

– 1991 жылы 16 желтоқсанда ҚР Тәуелсіздігі туралы Конституциялық Заңын қабылдағаннан бастап, біз бұл күнді мемлекеттік мереке ретінде атап өтеміз. Бұл – егемен ел тарихындағы тарихи күн. 16 желтоқсан – Тәуелсіздік күні. Қазақ тарихында 300-ден астам ірілі-ұсақты ұлт-азаттық көтеріліс болды. Қазақ халқы аштықты да, басқыншылықты да, қоныс аударуды да көрді, етігімен қан кешкен замандар өтті. Желтоқсан оқиғасы сол қаралы күндердің соңғысы еді. Бұл күнді қазақ батырлары жайлы естеліктерге арнап, содан нәр алып, отансүйгіштік сезімді арттырып, бойды кернеген мақтанышты елдің жарқын болашағына бағыттаған дұрыс.

**– Жастардың отансүйгіштігі қай деңгейде?**

– Отансүйгіштік – бұл өзің жүрген ортаны қорғауға, қадірлеуге, бағалауға деген жауапкершілік. Біздің Тәуелсіздік құрбандарына деген құрметіміз оларды еске алумен ғана шектелмеуі қажет. Ата-бабамыздың жан беріп қорғаған жерін сүю, қадірлеу, қастерлеу – бізге парыз. Мұны айналамызға жасаған әрбір жанашырлық әрекетімізбен білдіре аламыз. Қарапайым тілмен айтсақ, бұл – үлкенге құрмет көрсету, сыйлап орын беру, әдеп сақтап сөйлеу, білім алу, туған қалаңды, көшеңді, аулаңды таза ұстау, табиғатты аялау.

Әрқайсысымыз қай шалғайда жүрсек те, егемен ел, мәртебелі мемлекет болып, тәуелсіздік туын биік көтеріп, халыққа қалтқысыз қызмет көрсетіп, оның өркендеуіне барынша үлес қосуымыз керек...

**Тәуелсіздік күнін қалай атап өттіңіз?**

– Бүгінгі бейбіт заманға шүкір етіп, арқаны кеңге салып, рухани тыныққанды жақсы көремін. Теледидардан тарихи танымдық бағдарламаларды, патриоттық кино, әсіресе айтысты тамашаладым. Бүгінде айтысты мүлде көрмейтіндер көп. Біз – қазақтың төл өнері айтыс туралы өзгелерден жақсы білуге міндеттіміз. Себебі айтыс өнерінің түп тамырында ұлтымыздың тарихы, салты мен дәстүрі, әдет-ғұрпы жатыр.

(245 сөз)

 Екі мәтіндегі ақпарат пен өз пікіріңізді пайдаланып, **«Бейбіт күннің аспаны»** деген тақырыпта эссе жазыңыз. Эсседегі сөз саны 170-200 сөз болуы қажет.

[20]